《和沈潜诚崔氏园九尾龟》
宋代·李复

天生神物非偶然，此龟不知今几年。
世传一尾直百岁，计应生在晋魏前。
长江不挂豫且网，得来佳处游林泉。
穹然苍甲大如屋，欲负三山翔群仙。
奇宫偶卦天地立，爻昼夐出大易先。
惟昔宁王重为宝。閟藏欲永万世传。
今兹此宝世莫识，但爱金字毛绿鲜。
仰视朝阳俯引气，一闭千息常绵绵。
默然无言观物化，寿比彭钱犹更贤。
阴阳灵变固莫测，时或轻举来巢莲。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。